Man vermoor glo vrou, neem eie leweDie huis waar die voorval plaasgevind het. Foto: Rusa ŉ Pa het na bewering sy vrou voor hul kinders doodgeskiet voor hy sy eie lewe geneem het in Durban, KwaZulu-Natal. Lt.kol. Thulani Zwane, polisiewoordvoerder, het gesê ŉ geregtelike doodsondersoek word gedoen nadat die liggame van ŉ man en ŉ vrou met kopwonde in hul huis aangetref is. Volgens Zwane is daar op ŉ 9 mm-pistool beslag gelê wat langs die liggame gevind is. Die privaat nooddienstemaatskappy Reaction Unit South Africa (Rusa) het gesê die voorval het by ŉ huis in Fanpalm Gardens in Palmview plaasgevind. Volgens Rusa het hulle omstreeks 21:00 oproepe van talle inwoners van die gebied gekry dat daar geweerskote by die eiendom afgevuur is. Met hul aankoms op die toneel is die vrou se liggaam in ŉ plas bloed in die kombuis aangetref. Die man se liggaam is in die gang gevind. Volgens Rusa was die egpaar glo in ŉ rusie betrokke voor die man sy vrou doodgeskiet en toe sy eie lewe geneem het. “Die voorval het in die teenwoordigheid van die egpaar se twee kinders plaasgevind, maar hulle is nie tydens die skietery beseer nie.” Die voorval volg ná verlede week se gesinstragedie in Montclair, Durban, waar ŉ man glo sy vrou en drie kinders doodgeskiet het voor hy sy eie lewe geneem het.